ગુજરાત વિધાનસભાની ચૂંટણી માટે ભારતીય જનતા પાર્ટીએ તેના 70 ઉમેદવારોનું લિસ્ટ જાહેર કર્યું છે. નોંધનીય છે કે આ લિસ્ટમાં મોટા ભાગના સીનિયર નેતાઓને જે તે સીટથી રિપિટ કરવામાં આવ્યા છે. આમ ભાજપે તેના વરિષ્ઠ નેતાઓને તો ખુશ કર્યા પણ સાથે તેની સાયકોલોજીકલ ગેમ શરૂ કરી દીધી છે. નોંધનીય છે કે આ લીસ્ટ મુજબ રાજકોટ વેસ્ટની સીટ વિજય રૂપાણીને, મહેસાણાની નીતિનભાઇ પટેલને અને ભાવનગર વેસ્ટની સીટ જીતુભાઇ વાઘાણીને રિપિટ કર્યા છે. એટલું જ નહીં ધોળકામાં ભુપેન્દ્ર સિંહ ચુડાસમા અને વાવમાં શંકરભાઇ ચૌધરી પણ રિપિટ કરવામાં આવ્યા છે. જો કે આમ કરીને ચોક્કસથી ભાજપે તેના જૂના નેતાઓ પર વિશ્વાસ મૂક્યા છે પણ મહેસાણા અને રાજકોટ વેસ્ટ જેવી બેઠકો કે જ્યાં પાટીદારોની સંખ્યા વધુ છે ત્યાં આ વાતને જોતા ભાજપે મોટો રિસ્ક લીધો છે તેમ પણ લાગી રહ્યું છે.